J e g y z ő k ö n y v

**Készült:** Máriakálnok Község Önkormányzata Képviselő-testületének **2014. augusztus 25-én** 16.30 órai kezdettel – Máriakálnok, Rákóczi út 6. szám alatt - megtartott nyilvános üléséről.

**Jelen vannak:**

Dr. Tóásóné Gáspár Emma ***polgármester***, Ruzsa István János ***alpolgármester***, Bencsik Tibor, Frauhammer József, Giczi László, Hochleitnerné Lakner Ágnes Márta, Komka Tamás István ***képviselők***; Hammerl Frigyesné ***Szociális Bizottság külső tagja***; dr. Kránitz Péter ***jegyző;*** Nagy Tiborné ***jegyzőkönyvvezető.***

A polgármester a jelenléti ív alapján megállapítja, hogy a Képviselő-testület 7 tagja *közül 7* fő megjelent, így ***az ülés határozatképes***, azt megnyitja. A polgármester javaslatot tesz a **napirendre** az alábbiak szerint:

1. **Döntés a szlovák gyerekek étkezési (térítési) díjával kapcsolatban.**
2. **Köznevelési együttműködési megállapodás Mosonmagyaróvár Város Önkormányzatával.**
3. **A Máriakálnok Község Önkormányzatának vagyonáról szóló rendelet megalkotása.**
4. **A temetőkről és a temetkezésről szóló rendelet módosítása.**
5. **Üzletek nyitva tartásával kapcsolatos rendelet módosítása.**
6. **A helyi választási bizottság tagjainak megválasztása.**
7. **Egyéb aktuális ügyek.**

**- Árvízkárosultak támogatása**

**- Pályázatokkal kapcsolatos tájékoztatások**

**- Útfelújítási munkálatokkal kapcsolatos tájékoztatás**

1. Döntés a szlovák gyerekek étkezési (térítési) díjával kapcsolatban.
2. Köznevelési együttműködési megállapodás Mosonmagyaróvár Város Önkormányzatával.
3. A Máriakálnok Község Önkormányzatának vagyonáról szóló rendelet megalkotása.
4. A temetőkről és a temetkezésről szóló rendelet módosítása.
5. Üzletek nyitva tartásával kapcsolatos rendelet módosítása.
6. A helyi választási bizottság tagjainak megválasztása.
7. Egyéb aktuális ügyek.

**NAPIRENDI PONTOK MEGTÁRGYALÁSA**

**1. Döntés a szlovák gyerekek étkezési (térítési) díjával kapcsolatban.**

**Dr. Tóásóné Gáspár Emma polgármester**: Máriakálnokon az Óvodába kettő szlovák család jelezte, hogy szeretné, ha a gyerekük felvételt nyerne. Jegyző urat kértem meg, hogy a jogi hátterét térképezze fel a térítési díj megállapításának, ezért átadom a szót dr. Kránitz Péternek, hogy tájékoztassa a testületet.

**dr. Kránitz Péter jegyző**: Biztos hallottak róla, hogy azokba a falvakba, ahová Szlovákiából hozták át óvodába, iskolába a gyerekeket, a szlovák gyerekek után nem igényelhettek támogatást az önkormányzatok. Ezt kompenzálandóan bevezették a térítési díjat. A támogatást létszám alapján igényeljük, viszont a létszámba ezeket a gyerekeket a támogatás szempontjából nem számíthatjuk bele. Felmerül a kérdés, hogy amit nem kapunk meg az államtól azt a költséget ki fizesse, milyen lehetőségek vannak? Utána jártunk, törvényességi szempontból, köznevelési törvényben van egy olyan passzus, ami azt mondja, hogy az a nem magyar állampolgár, aki megfelel bizonyos feltételeknek az óvodai ellátásért díjat fizet. Azonban kivételként felsorol néhány esetet a jogalkotó az egyik ilyen a menedékjogos, a másik a szabad mozgás és tartózkodás jogával rendelkező személy, aki e jogát Magyarországon gyakorolja, illetőleg a harmadik kivétel csoport a harmadik országbeli állampolgárok, ha bevándorolt, vagy letelepedett jogállásúak, azaz engedély alapján tartózkodnak itt Magyarországon. Ebből minket érint a szabad mozgás és tartózkodási joga, ami azt jelenti, hogy egy európai uniós másik tagállamból jön ide valaki Magyarország területére lakni, akkor ezen jogát gyakorolja. Tehát e jogszabály alapján úgy gondolom, hogy mivel ők Malomdülő területén bejelentett lakóhellyel rendelkeznek, ezért ilyen díjat velük nem lehet fizettetni. Ugyanez a jogszabály mondja ki, hogy a nem magyar állampolgár mindaddig, amíg megfelel azoknak a feltételeknek, amit az előbb mondtam, az óvodai nevelést a magyar állampolgárokkal azonos feltételekkel veheti igénybe. Amennyiben az történne, hogy Szlovákiából hoznák át a gyerekeket, de nincsenek ide bejelentkezve, akkor már lehetne térítési díjat fizettetni velük. Azt javaslom - mivel a gyerekek létszáma sem indokolja -, hogy ne foglalkozzunk mélyebben ezzel a dologgal. Az kompenzálandó, hogy állami támogatás nem vehető igénybe ezek után a gyerekek után, amelynek elméleti alapja, hogy az ő szüleik nem Magyarországon dolgoznak és a személyi jövedelemadó, aminek a visszaosztása ennek a pénzügyi alapját képezi, nem Magyarországon képződik, hanem külföldön. Külföldi állampolgárokat az óvodai beiratkozásnál nyilatkoztatni kell éppen ezért, hogy ezt meg lehessen állapítani, hogy hol van a munkahelye.

**Dr. Tóásóné Gáspár Emma polgármester**: Azt tudjuk, hogy az étkezési térítési díjnál a rezsit és a vállalkozó által elkért valamint a normatíva közötti díjat is az önkormányzat fizeti. A törvényben, ha fizetésre kötelezett lenne ez a két család, akkor sem mi lennénk aki eldönti a térítési díj összegét, hanem a fenntartó. A mi esetünkben Mosonmagyaróvár város Önkormányzata. Ilyen módon döntenünk nem kell, mert a törvény szabályozza az étkeztetés díjának feltételeit. Úgy gondoltuk a jegyző úrral, hogy ugyan döntést nem igényel az ügy, de a képviselő-testület legyen tisztába ezzel a helyzettel.

**2. Köznevelési együttműködési megállapodás Mosonmagyaróvár Város Önkormányzatával.**

**Dr. Tóásóné Gáspár Emma polgármester**: Jegyző urat kérem meg az előterjesztésre. Annyit szeretnék mondani, hogy ennek a megállapodásnak a módosítására azért volt szükség, mert a korábbi megállapodás nem tért ki arra a lehetőségre, hogy Mosonmagyaróvár város Önkormányzatát is terhelheti fizetési kötelezettség elszámolás után.

**dr. Kránitz Péter jegyző**: A jogszabályi alap megváltozott a korábbi évek jogszabályaihoz képest, ezért új alapokra helyezte a mosonmagyaróvári önkormányzat ezt a megállapodást. Tervezetet készítettek, ezt elolvastam, olyan pontokat, ami finanszírozásról szól, azt tisztáztam velük. Nagyon megnyugtató válaszokat kaptam. Kétféle támogatást kapunk az óvodára, külön a személyi és a dologi kiadásokra is arányosan megkapjuk. Azt gondolom, hogy ez egy teljesen korrekt megállapodás, amit támogatni tudok.

**Dr. Tóásóné Gáspár Emma polgármester**: Javaslom a képviselő-testületnek a megállapodás elfogadását.

Kérem a képviselő-testület tagjait, ha egyetértenek az alábbi határozati javaslattal, kézfelemeléssel jelezzék.

*Máriakálnok Község Önkormányzatának Képviselő-testülete a Mosonmagyaróvár Város Önkormányzata és Máriakálnok Község Önkormányzata között létrejövő Köznevelési Együttműködési Megállapodást az előterjesztésben foglalt tartalommal elfogadja.*

*Máriakálnok Község Önkormányzatának Képviselő-testülete 7 igen (egyhangú) szavazattal az alábbi határozatot hozza:*

**45/2014.(VIII.25.) határozat**

Máriakálnok Község Önkormányzatának Képviselő-testülete a Mosonmagyaróvár Város Önkormányzata és Máriakálnok Község Önkormányzata között létrejövő Köznevelési Együttműködési Megállapodást az előterjesztésben foglalt tartalommal elfogadja.

**3. A Máriakálnok Község Önkormányzatának vagyonáról szóló rendelet megalkotása.**

**Dr. Tóásóné Gáspár Emma polgármester**: Jegyző urat kérem fel az ismertetésre.

**dr. Kránitz Péter jegyző**: Nem szaporítom a szót, mert lényegében leírtam, amit el akarnék mondani. Azért van szükség az új vagyonrendeletre, mert vagyonkezelésre vonatkozó szabályokat nagyon részletesen kell, hogy tartalmazza a rendeletünk.

**Dr. Tóásóné Gáspár Emma polgármester**: Köszönöm szépen, nekem semmi hozzáfűznivalóm nincs. Aki elfogadja a rendelet megalkotásáról szóló előterjesztést kérem, hogy kézfelemeléssel jelezze.

**Máriakálnok Község Önkormányzatának Képviselő-testülete az önkormányzat vagyonáról szóló 8/2014.(VIII.28.) önkormányzati rendeletét 7 igen (egyhangú) szavazattal megalkotta.**

**4. A temetőkről és a temetkezésről szóló rendelet módosítása.**

**Dr. Tóásóné Gáspár Emma polgármester**: Hagytunk nyitva kérdéseket, amit a képviselő-testület ma bezár. Kérem a jegyző urat az előterjesztés ismertetésére.

**dr. Kránitz Péter jegyző**: Ahogy leírtam az előterjesztésben elég régi ez a temető-rendelet. Tavaly volt egy ellenőrzés, ami kapcsán felmerült, hogy ezt a régi rendeletet hatályon kívül kellene helyezni és új rendeletet alkotni helyette. Készítettem egy tervezetet, amit most megbeszélünk. A temetkezési helyek, a távolságok az új kialakítású sírokra vonatkoznának. A megváltási díjakról kell döntenünk: meg kell határozni, hogy az urnafülke, urnasírhely esetén a megváltási időszak mennyi legyen és a különböző sírhely megváltási díjak hogyan alakuljanak.

**Dr. Tóásóné Gáspár Emma polgármester**: Az eredeti elképzelés urnafülke esetében az volt, hogy legalább a bekerülési költsége térüljön meg. 18 urnafülke van, szűken számolva 700 eFt-ba került az urnafalak elhelyezése. Azt gondoltam, ha nem is fedezi teljesen az összeget, 30-35 eFt-ba szabnánk meg egy urnafülke árát, amibe kettő hamvakat tartó urna helyezhető el. Frauhammer Józseffel beszéltünk róla, ha meglévő sírba temeti valaki a hozzátartozóját, akkor nem történik pénzmozgás. Az előre megváltott dupla sírba beleteszik a harmadik halottat is, ha a megengedett időn belül van. Más temetőkben, amikor belekerül a harmadik halott, újra 25 évre meg kell váltani a sírhelyet. Továbbá javasolnám, hogy vegyük ki a 13. § (2) bekezdését, miszerint a temetőben végzendő munkát a munkavégzés megkezdése előtt 10 nappal be kell jelenteni.

**Frauhammer József**: Van egy olyan paragrafus, hogy élő személy nem vehet sírhelyet, tehát csak halottnak lehet venni. Ez idáig ez úgy volt, hogy sokan megváltották előre, ez változzon, vagy maradjon?

**Dr. Tóásóné Gáspár Emma polgármester**: Ha nem kötelező elem, akkor maradjon, mivel nálunk van elég hely a temetőben.

**Bencsik Tibor**: Az urnára egyértelműen azt mondanám, hogy amennyibe került. Szép dolognak tartom, ha van helyünk, válthassa meg a helyet előre. Akkor induljon újra a 25 év, ha egy újabb temetés bekövetkezik, ez úgy helyes.

**Dr. Tóásóné Gáspár Emma polgármester**: Akkor összefoglalom az elhangzottakat: az urnafülkének a megváltási ideje 25 év, a megváltási díja: 35.000 Ft. Az 1-es sírhely díja: 5.000 Ft, a 2-es sírhely 10.000 Ft, urna sírhely, ami kisebb, mint a normális sírhely szintén 5.000 Ft. Ha újra váltják, akkor újra a teljes összeget kell megfizetni. A megváltási idő mindegyikre 25 év.

Aki az elhangzott módosításokkal a rendeletet elfogadja, az kézfelemeléssel jelezze.

**Máriakálnok Község Önkormányzatának Képviselő-testülete a temetőkről és a temetkezésről szóló 9/2014.(VIII.28.) önkormányzati rendeletét 7 igen (egyhangú) szavazattal megalkotta.**

**5. Üzletek nyitva tartásával kapcsolatos rendelet módosítása.**

**Dr. Tóásóné Gáspár Emma polgármester**: Szintén a jegyző urat kérem az előterjesztés ismertetésére.

**dr. Kránitz Péter jegyző**: Az üzletekről van egy rendeletünk, amiben maximalizáljuk a nyitvatartási időt, ami annak idején a tekézőnél merült fel csakis kizárólag problémaként. Aztán a vállalkozó áttette a székhelyét a másik üzletébe, így a tekézőnél viszonylag normalizálódtak az állapotok. Keszler Renáta, aki a tekéző szomszédságában lakott - de az óta már Győrbe költözött -, vetette fel a problémát. Azt ígértem neki, hogy utána járok, hogy van-e erre törvényi lehetőség. A győri belvárosi szabályozásra hivatkozott, ezért felhívtam a törvényességi felügyelőnket, megkérdeztem, hogy neki erről mi az álláspontja. Egyikünk sem találta meg ezt a hivatkozott győri rendeletet, de a valahonnan előkerült egy alkotmány bírósági határozat, amiből azt következtettük ki, hogy lehetőség van az ilyenfajta szabályozásra, hogy csak a terasz nyitva tartását megtiltjuk 22 óra és éjfél között, egyébként az üzlet nyitva tartását akként szabályozzuk, hogy 22 óráig tarthat nyitva.

**Komka Tamás**: Dohányozni is a teraszra járnak.

**dr. Kránitz Péter jegyző**: Azért hoztam be a testület elé, mert megígértem ennek a hölgynek, hogy a testület megítélésére bízom, hogy van-e erre szükség, hogy be tudjuk-e tartatni.

**Dr. Tóásóné Gáspár Emma polgármester**: Azt gondolom, hogy a nyitvatartási idő előtt nem lehet bezárni a teraszt egyrészt a dohányzók miatt sem.

**Giczi László**: Egyszer-kétszer a körzeti rendőrnek kell jelezni, hogy figyeljen oda, főleg hétvégén.

**Bencsik Tibor**: Úgy gondolom ez kultúra kérdése, nem rendeleté. Ha állást kellene foglalnunk, akkor a 22 órát normálisnak tartanám, hogy addig nyitva maradjon.

**Dr. Tóásóné Gáspár Emma polgármester**: Azt lehetne, hogy a terasz 22 óra utáni használatot korlátozzuk, de mivel az üzletben 22 óra után amúgy sincs kiszolgálás. Azt, hogy a teraszt korábban zárjuk be fizikálisan kivitelezhetetlen.

Aki elveti a módosítás lehetőségét kérem, hogy emelje fel a kezét.

Kérem a képviselő-testület tagjait, ha egyetértenek az alábbi határozati javaslattal, kézfelemeléssel jelezzék.

*Máriakálnok Község Önkormányzatának Képviselő-testülete Keszler Renáta helyi lakosnak az üzletek nyitva tartásáról szóló önkormányzati rendelet módosításával kapcsolatos javaslatát nem támogatja.*

*Máriakálnok Község Önkormányzatának Képviselő-testülete 7 igen (egyhangú) szavazattal az alábbi határozatot hozza:*

**46/2014.(VIII.25.) határozat**

Máriakálnok Község Önkormányzatának Képviselő-testülete Keszler Renáta helyi lakosnak az üzletek nyitva tartásáról szóló önkormányzati rendelet módosításával kapcsolatos javaslatát nem támogatja.

**6. A helyi választási bizottság tagjainak megválasztása.**

**Dr. Tóásóné Gáspár Emma polgármester**: Mint tudomásuk van róla október 12-én önkormányzati választás lesz. Ennek kapcsán a képviselő-testületnek kell a bizottságok tagjait megválasztani. Az előterjesztésre jegyző urat kérem fel.

**dr. Kránitz Péter jegyző**: Most két dologban kell döntenünk. Az egyik a helyi választási bizottságnak a megszavazása, aminek augusztus 31. a határideje. A helyi választási bizottság feladata, hogy ha valamilyen panaszos bejelentés érkezik ide az önkormányzathoz, akkor helyben kivizsgálják, és valamilyen döntést hoznak. Ez a bizottság állapítja meg a választás eredményét, miután összeszámolták a szavazatokat és egyesítjük a szavazatszámláló jegyzőkönyveket. Mondanám, hogy kiket javaslunk: Dr. Szalka Éva, Jáni Lajos és Faragó Ilona, póttagoknak: Mézám Zsuzsanna és Dr. Varga László. Ezen kívül a nemzetiségi szavazatszámláló bizottság tagjaira tennék még javaslatot: Édes Judit, Vadász Kálmán, Horváth Attiláné, illetve póttagnak: Majorné Nagy Katalin és Haller Gyula. A második számú szavazatszámláló bizottságba Pausits István Ottónét javasoljuk póttagnak. Ha nem lesznek delegált tagok, akkor szükség lesz a póttagokra is. Ha van más javaslat, szívesen fogadjuk.

Néhány szóban összefoglalnám a választást. Az értesítőket nem mi küldjük ki, hanem mint előzőleg, központilag átadták a postának. Mai napon indult az a határidő, amely szeptember 8-án 16 óráig tart. Ebben az időszakban lehet kérni az ajánló íveket. Egy-egy íven 8 rubrika szerepel, tehát nyolc aláírásra van lehetőség. Ezeket az íveket a számítógépes rendszerből nyomtatom ki és ezt a megfelelő lapon kell igényelni. Polgármester jelölt ajánláshoz minimum 44 kell, képviselő ajánláshoz minimum 15 kell. Csak a településen névjegyzékben szereplők ajánlhatnak, a nemzetiségi testületi tagnak legalább 5 ajánlást kell összegyűjteni. Nagyon fontos, de rajta van az átadás-átvételi elismervényen, hogy minden egyes ajánló ívet, amit adok, sorszámozva vannak, vissza kell hozni, akkor is, ha nincs rajta név. 10 ezer forint bírságot kell laponként kiszabnom rá.

Mint a helyi választási iroda vezetője az alábbi javaslatot teszem a szavazatszámláló bizottságok tagjaira vonatkozóan:

*Máriakálnok Község Önkormányzatának Képviselő-testülete a választási eljárásról szóló 2013. évi XXXVI. törvény* *24. § (1) bekezdése alapján a településen működő szavazatszámláló bizottságok tagjainak az alábbi személyeket megválasztja:*

***1. Máriakálnok Helyi Választási Bizottság (Máriakálnok, Rákóczi út 14. )***

*- Dr. Szalka Éva (Máriakálnok, Széchenyi u. 29.)*

*- Jáni Lajos (Máriakálnok, Orgona u. 29.)*

*- Faragó Ilona (Máriakálnok, Rákóczi út 52.)*

***2. Nemzetiségi Szavazatszámláló Bizottság (Máriakálnok, Petőfi utca 1. )***

*- Édes Judit (Máriakálnok, Rákóczi út 76.)*

*-Vadász Kálmán (Máriakáln2ok, Jókai u. 11.)*

*- Horváth Attiláné (Máriakálnok, Petőfi u. 83.)*

***3. Póttagok:***

*- Mézám Zsuzsanna (Máriakálnok, Jókai u. 7.)*

*- Dr. Varga László (Máriakálnok, Orgona u. 31.)*

*- Haller Gyula (Máriakálnok, Rákóczi út 73.)*

*- Pausits István Ottóné (Máriakálnok, Csillag utca 11.)*

**Dr. Tóásóné Gáspár Emma polgármester:** Aki egyetért az elhangzott javaslattal, az szavazzon igennel.

Máriakálnok Község Önkormányzata Képviselőtestülete 7 igen (egyhangú) szavazattal az alábbi határozatot hozta:

**47/2014. (VIII.25.) határozat**

Máriakálnok Község Önkormányzatának Képviselő-testülete a választási eljárásról szóló 2013. évi XXXVI. törvény 24. § (1) bekezdése alapján a településen működő szavazatszámláló bizottságok tagjainak az alábbi személyeket megválasztja:

**1. Máriakálnok Helyi Választási Bizottság (Máriakálnok, Rákóczi út 14. )**

- Dr. Szalka Éva (Máriakálnok, Széchenyi u. 29.)

- Jáni Lajos (Máriakálnok, Orgona u. 29.)

- Faragó Ilona (Máriakálnok, Rákóczi út 52.)

**2. Nemzetiségi Szavazatszámláló Bizottság (Máriakálnok, Petőfi utca 1. )**

- Édes Judit (Máriakálnok, Rákóczi út 76.)

-Vadász Kálmán (Máriakálnok, Jókai u. 11.)

- Horváth Attiláné (Máriakálnok, Petőfi u. 83.)

**3. Póttagok:**

- Mézám Zsuzsanna (Máriakálnok, Jókai u. 7.)

- Dr. Varga László (Máriakálnok, Orgona u. 31.)

- Haller Gyula (Máriakálnok, Rákóczi út 73.)

- Pausits István Ottóné (Máriakálnok, Csillag utca 11.)

**7. Egyéb aktuális ügyek.**

**- Árvízkárosultak támogatása**

**Dr. Tóásóné Gáspár Emma polgármester**: Néhány dologról szeretnék beszélni, az egyik egy felkérés, amit a Duna Régió Vizi Turisztikai Szövetség intézet rajtam keresztül a képviselő-testülethez a Szerbiai árvízkárosultak megsegítésére kérnek legalább 50 eFt-ot. Arra kérik az önkormányzatot, hogy a következő szállítmánnyal az adományunk is kikerülhessen Szerbiába.

**Giczi László**: Támogatom.

**Dr. Tóásóné Gáspár Emma polgármester**: Kérem a képviselő-testület tagjait, ha egyetértenek az alábbi határozati javaslattal, kézfelemeléssel jelezzék.

*Máriakálnok Község Önkormányzatának Képviselő - testülete a 2014. évi költségvetésének általános tartaléka terhére a DUNA-Régió Vízi-turisztikai Szövetség nevű civil szervezetet 50.000,- Ft összegű vissza nem térítendő támogatásban részesíti a Szerbiai árvízkárosultak megsegítése céljából.*

*Máriakálnok Község Önkormányzatának Képviselő-testülete 7 igen (egyhangú) szavazattal az alábbi határozatot hozza:*

**48/2014.(VIII.25.) határozat**

Máriakálnok Község Önkormányzatának Képviselő - testülete a 2014. évi költségvetésének általános tartaléka terhére a DUNA-Régió Vízi-turisztikai Szövetség nevű civil szervezetet 50.000,- Ft összegű vissza nem térítendő támogatásban részesíti a Szerbiai árvízkárosultak megsegítése céljából.

**- Pályázatokkal kapcsolatos tájékoztatások**

**Dr. Tóásóné Gáspár Emma polgármester**: Felmérték az iskola az óvoda a hivatal és a régi iskola épületnek az energetikai paramétereit. Már beszéltem erről a pályázatról, elvileg szeptemberben lehet beadni. A pályázat beadásakor nem biztos, hogy az alsó tagozatos iskolaépület benyújtható lesz, mert ott a felhasznált energia nem olyan mértékű, ami indokolná előzetes számítások szerint a pályázat benyújtását. Azt mondta a pályázatíró, ha a többi épületnél jók a mutatószámok, akkor nem érdemes azzal az eggyel úgy lehúzni, hogy kétséges legyen a pályázat pozitív elbírálása. Az óvoda a legfontosabb, ha az óvoda és az iskola fűtéskorszerűsítése megvalósul, akkor már boldogok vagyunk.

Amit benyújtottunk pályázatot az európai unióhoz a testvértelepülések 2015. évi találkozójára első körben nem nyert. A 2013-as is az első körben nem nyert, akkor is azok a pályázatok nyertek, amelyek azon az éven tartották a találkozót. Jövő év márciusában újra lesz lehetőség ennen a pályázatnak a benyújtására, a pályázatíró egy euróért nyújtja be márciusi beadással. Nagy valószínűséggel nyerünk, ha nem, akkor átértékeljük a rendezvénynek a létszámát és színvonal minőségét. A szlovák pályázatíró jelezte, hogy Csehországból keresnek egy partnert. Van egy megnyert pályázatuk, csak a partner kifarolt belőle. Ez a cseh partner egy falunapi rendezvényt szeretne lebonyolítani, bennünket ajánlottak nekik. Egy művészeti csoporttal a teljes utazási költséget egy delegációnak az ottani szállását, vendéglátását vállalnák. Mondtam a hölgynek, hogy képviselő-testületi döntéssel szeretném ezt megerősíteni, hogy kívánunk-e partnerek lenne vagy sem. Nekünk költségünkbe nem kerül, a nyugdíjasok színvonalas műsorral rendelkeznek, és azt gondolom, hogy nem tudhatjuk, hogy nekünk mikor lesz szükségünk ennek a cseh településnek a partneri támogatására. Nem kell partnerszerződésnek lenni. Ez egy egyszeri alkalomnak indul, aztán, hogy mi lesz belőle, majd kiforrja magát. Ez a rendezvény jövő év szeptember-októberében kerül megrendezésre. Mi a véleményük?

*A Képviselő-testület a csehországi településsel a kapcsolat felvételét és a látogatás ötletét egyhangúlag támogatta.*

**- Útfelújítási munkálatokkal kapcsolatos tájékoztatás**

**Dr. Tóásóné Gáspár Emma polgármester**: Az útfelújítási munkák megkezdődtek és lassan a végére is érnek. A Hársfa utca teljesen készen van, a Márai és a Flórián is, a Deák utcára is aszfaltréteg került. A buszforduló is elkészült, a murvázási részek vannak még hátra. A Márai és Deák utcában lakók és ott telekkel rendelkező emberek összegyűjtöttek 2,1 millió Ft+áfát, azért, hogy a külterületi út, amit az önkormányzat murvázni akart 300 eFt értékben martaszfalttal borított legyen, és ehhez még hozzá csapták szintén saját pénzükből a Kokasék melletti bejárót, mert ők ott közlekednek, nem a földúton. Mondtam nekik, hogy onnan nem lehet kitiltani a mezőgazdasági gépjárműveket, ezért hamar tönkre fog menni, de azt válaszolták akkor majd felújítják. Néhány közlekedési tábla elhelyezését kérték. Ehhez kapcsolódott a Bogárné Kalmár Tünde kérése és egy közösségi kérés, ami a mezőgazdasági útnak a szántás felöli részét a Márai és Deák összekötő részét árkoljuk ki, védekezve így az út elszántása, illetve a csapadékvíz elvezetése miatt. A lakók is azt kérték, hogy a Deák és Márai utcában is az árkokat mélyítsük ki, illetve árkoljuk ki ahol nem volt. Az Aqua Kft-vel fogok beszélni az árkok elkészítése céljából. Ami döntést igényel az egy magánkérés. Bogárné Kalmár Tünde kérése, amihez osztok ki egy helyszínrajzot is. Nyilakkal jelöltem az érintett szakaszt. A 821 hrsz.-ú terület tulajdonosai azt kérik, hogy a mellettük lévő közterületből a most martaszfaltozott út felé 3 métert szeretnének megvásárolni. A házuk szerkezete olyan, hogy a konyharész nagyon kiugrik és a telekhatár és a konyha között kevés a közlekedési lehetőség.

**dr. Kránitz Péter jegyző**: Rendezési terv módosítás nélkül nem lehet megosztani. Ha értékesíteni akarnák, hozzá kellene, hogy csatolja az ő területéhez. Bérleti szerződést lehet rá kötni, a bérleti jogviszony nem kizárt közterületre.

**Dr. Tóásóné Gáspár Emma polgármester**: Akkor a 820 hrsz-ú telektulajdonossal is beszélek, hogy vegye meg a 3 métert. A telekárakkal arányos árat kialakítunk, maximum 50 évre.

Egyéb napirendi pont nem volt, így a polgármester az ülést **17.50 órakor** bezárta.

|  |  |
| --- | --- |
| Kmf. | |
| Dr. Tóásóné Gáspár Emma | dr. Kránitz Péter |
| polgármester | jegyző |